মানসিক স্বাস্থ্য: কাউন্সেলিংয়ে তরুণদের ভিড়, এগিয়ে কলকাতা, দাবি রিপোর্টে

কলকাতা: মানসিক অসুস্থতা (Mental Illness) বাড়ছে। অনেকেই দ্বারস্থ হচ্ছেন কাউন্সেলিংয়ের (Counselling)। এর জন্য প্রচুর ফোন কল আসছে। এমপাওয়ার মেন্টাল হেলথ হেল্পলাইনের (M Power Mental Health Helpline) তথ্যে উঠে এল, বেশিরভাগটাই উদ্বেগ ও সম্পর্কের টানাপোড়েনের জন্য ফোন আসে। সম্পর্কজনিত সমস্যা এখন সব থেকে বড় মাথা ব্যথার কারণ। মোট সমস্যার ৪৫ শতাংশ সেটাই। এছাড়া যে যে সমস্যা নিয়ে কাউন্সেলিংয়ের জন্য ফোন আসচে তার মধ্যে রযেছে উদ্বেগ ২৪ শতাংশ, বিষণ্ণতা ১৭ শতাংশ, মানসিক চাপ ১১ শতাংশ। প্রায় এক লক্ষেরও বেশি হেল্প লাইন নম্বরে পাওয়া কলের ভিত্তিতে এই রিপোর্ট উঠে এসেছে। এই তালিকায় সবার আগে রয়েছে কলকাতা। ৫২ শতাংশ পুরুষ ও ৪৮ শতাংশ মহিলা ফোন করে সাহায্য চেয়েছেন।

মনোরোগ বিশেষজ্ঞ ডা. প্রীতি পারিখ বলেন, কলকাতার বাসিন্দাদের, ১৮-২৫ বছর বয়সীদের মধ্যে সম্পর্কের সমস্যা উল্লেখযোগ্য উদ্বেগের বিষয়। তরুণরা জটিল সামাজিক পরিস্থিতির মধ্যে রয়েছে। কেরিয়ারের চাপ, সুস্থ সম্পর্ক গড়ার লড়াই। তথ্য অনুযায়ী, কলকাতার বাসিন্দাদের মানসিক সাহায্যের প্রয়োজন। সম্পর্কের বিভিন্ন সমস্যাগুলি উদ্বেগ তৈরি করছে। সারা দেশেই উদ্বেগ ও সম্পর্কের টানাপোড়েন প্রাধান্য পেয়েছে। আদিত্য বিড়লা এডুকেশন ট্রাস্টের একটি শাখা ও মানসিক সুস্থতা প্রদানকারী সংস্থার দেওয়া বিশ্লেষণে এই তথ্য উঠে এসেছে।